אין לי זמן לחפור, אז קבלו מתכון מהיר, סופר טעים ושכולם אוהבים לפטריות ממולאות בגבינות טבעוניות, עשבי תיבול ומנגולד, קליל להכנה והכי קראוד פליזר. מעולה לאירוח וכמנה ראשונה שכיף לפתוח אתה כל ארוחה.

מרכיבים (כ-17 פטריות)

כמעט קילו פטריות פורטבלו בגודל בינוני

מיכל גבינת טופוטי או כוס וקצת גבינת קשיו (מתכון בהמשך)

כחצי כוס גבינות טבעוניות קנויות או ביתיות שאתם אוהבים (לא חובה) – אני שמתי רבע חבילת "צפתית" ורבע חבילת "רוקפור" טבעוניות של ליב מגורדות על פומפיה. אפשר גבינת שקדים אפויה ביתית/קנויה או כל גבינה אחרת שאתם אוהבים, או לוותר.

כרבע כוס שיבולת שועל

2 כפות פסטו (או ממרח עגבניות מיובשות / ממרח זיתים)

2-3 גבעולים שמנים בצל ירוק, קצוצים דק

רבע כוס פטרוזיליה טרייה, קצוצה דק

3 עלי מנגולד בשרניים, ללא החלק הלבן, קצוצים

תיבול: מלח, פלפל שחור, אגוז מוסקט, אבקת שום, שמרי בירה, צ'ילי, אורגנו

כפית שמן זית

לציפוי הפטריות:

כחצי כוס עד כוס פאנקו (או פירורי לחם מסוג אחר)

כף וחצי שמן זית

חצי כפית בזיליקום יבש או טימין יבש



גבינת קשיו טבעונית

אם לא רוצים להשתמש בטופוטי: בבלנדר טוחנים 2 כוסות קשיו טבעי שהושרה במים רותחים לכחצי שעה-שעה (וסונן) עם קצת פחות מכוס מים, כף מיץ לימון, חצי כפית מלח, 2 כפות שמרי בירה, כף שמן זית ושן-שתיים שום טרי למרקם סמיך כמו של של גבינה לבנה. מוסיפים מים וטוחנים בהתאם לסמיכות המתקבלת והרצויה. רצוי שתצא גבינה יחסית סמיכה. ניתן לבצע את אותה פעולה גם עם שקדים טבעיים קלופים לגבינת שקדים טבעונית.

הכנה:

מנקים קלות את פטריות הפורטבלו בנייר מטבח בתנועת הברשה קלה (לא שוטפים), מסירים את רגליהן ומניחים אותן על מגש עם נייר אפייה.

מערבבים בקערה: גבינות טבעוניות, 2 כפות גדושות פסטו, בצל ירוק קצוץ, פטרוזיליה קצוצה דק, מנגולד ללא החלק הלבן, קצוץ דק, כפית מלח, חצי כפית פלפל שחור, רבע כפית אגוז מוסקט, חצי כפית אבקת שום, כפית שמרי בירה, חצי כפית אורגנו יבש וכפית שמן זית. חשוב לטעום את התערובת ולתקן תיבול בהתאם לטעמכם. אני אוהבת את הפטריות הממולאות שלי עזות טעם וזה אומר סופר מפולפלות, ולכן מתבלת בהתאם. כמו כן אוהבת להוסיף מעט שבבי צ'ילי יבש (אם אתם אוהבים אתם מוזמנים להוסיף גם כן).

מוסיפים שיבולת שועל. באם הבלילה מאד דלילה ומימית מוסיפים קצת יותר שיבולת שועל מהמצויין במתכון. מניחים לתערובת לעמוד כ-10 דקות, מערבבים ובודקים שוב את המרקם. אם היא עדיין דלילה יש להוסיף עוד קצת שיבולת שועל ולערבב.

תפקיד שיבולת השועל במקרה הזה הוא לספוח נוזלים מיותרים של הגבינות והירק הטרי, וגם בשלב האפייה – לספוח מנוזלי הפטריות כמה שניתן. כמו כן ולא פחות חשוב – שיבולת השועל מוסיפה נפח, "גוף" ומרקם נעים לאכילה למילוי הפטריות ועל הדרך תורמת לעוד ערכים תזונתיים משובחים.

ממלאים את הפטריות שמחכות לנו על התבנית המרופדת. אם צריך, פותחים קצת את הקרום שבין שולי הפטריה לבסיס הפטריה על מנת שיהיה לנו יותר מקום למלא בו מהמילוי הטעים. אגב, אם נשאר לכם מילוי, אפשר למלא פלפלונים קטנים ולאפות; בצק עלים או בצק פילו לבורקסים טעימים טעימים.

מערבבים בקערה קטנה פאנקו – פירורי לחם יפניים, או פירורים אחרים עם שמן זית ובזיליקום או טימין יבשים. מפזרים מעל כל פטריה ובנדיבות. אני התעצלתי ללכלך קערה ופזרתי ישר מעל הפטריות פירורים, עליהם עלי בזיליקום יבש ובסוף קצת שמן זית מעל הכל – יצא סבבה לגמרי.

אופים בתנור שחומם מראש ל-180 מעלות לכ-25 דקות או עד שהפטריות משחימות והפירורים נראים זהובים ופריכים.

מתקבלות פטריות עסיסיות מלאות בתערובת ריחנית ועזת טעמים עם מרקם כמעט קישי-גבינתי-רוטט מבפנים מנוקד בעשבי תיבול טריים. מנה שכולם אוהבים. גם חובבי מוצרי העטין הידועים לשמצה (ההורים) ממש עפו על זה ולא האמינו שזה טבעוני 🙂